P6_TA(2005)0169

Δικαιοσύνη για την οικογένεια του Robert McCartney

Ψήφισμα του Ευρωπαϊκού Κοινοβουλίου σχετικά με τις πράξεις βίας και τα εγκλήματα του αυτοαποκαλούμενου "Ιρλανδικού Δημοκρατικού Στρατού" (IPA) στη Βόρεια Ιρλανδία και, ιδίως, σχετικά μετον φόνο του Robert McCartney

Το Ευρωπαϊκό Κοινοβούλιο,

- έχοντας υπόψη το άρθρο 103, παράγραφος 2, του Κανονισμού του,

Α. λαμβάνοντας υπόψη ότι στις 30 Ιανουαρίου 2005 ο Robert McCartney, κάτοικος του Μπέλφαστ, δολοφονήθηκε άγρια από μέλη του αυτοαποκαλούμενου "Ιρλανδικού Δημοκρατικού Στρατου" (IPA), o οποίος επιχείρησε να καλύψει το έγκλημα και διέταξε όλους τους μάρτυρες να μη μιλήσουν σχετικά με την ανάμιξη μελών του IPA στον φόνο,

Β. λαμβάνοντας υπόψη ότι οι αδελφές του Robert McCartney, Catherine McCartney, Paula Arnold, Gemma McMahon, Claire McCartney και Donna Mary McCartney, καθώς και η σύντροφος του, Bridgeen Karen Hagans, αρνήθηκαν να δεχθούν το νόμο της σιωπής και αντιτάχθηκαν στον IPA με θάρρος και επιμονή, ζητώντας την απονομή δικαιοσύνης για τον φόνο του Robert McCartney,

Γ. λαμβάνοντας υπόψη ότι υπολογίζονται σε περίπου εβδομήντα οι μάρτυρες που ήταν παρόντες στο μπαρ Magennis και γύρω από αυτό ακριβώς πριν και μετά τη συμπλοκή που οδήγησε στο θάνατο του Robert McCartney,

Δ. λαμβάνοντας υπόψη ότι, μετά την έντονη κατακραυγή για τον φόνο, ο IPA και το Σιν Φέιν, πολιτικός βραχίονας του IPA, έθεσαν σε διαθεσιμότητα ή απέπεμψαν ορισμένα μέλη τους,

Ε. λαμβάνοντας υπόψη ότι η ηγεσία του Σιν Φέιν ζήτησε να απονεμηθεί δικαιοσύνη, δεν ζήτησε όμως από τους υπεύθυνους για τον φόνο ή τους αυτόπτες μάρτυρες να συνεργασθούν άμεσα και πλήρως με την αστυνομία της Βόρειας Ιρλανδίας,

ΣΤ. λαμβάνοντας υπόψη ότι στις 8 Μαρτίου 2005 ο IPA εξέδωσε μια απαράδεκτη ανακοίνωση, στην οποία δήλωνε ότι "είχε την πρόθεση να εκτελέσει τους δολοφόνους του Robert McCartney",

Ζ. λαμβάνοντας υπόψη ότι, πρόσφατα, αυτοί που συμμετέχουν στις συνεχιζόμενες προσπάθειες για την απονομή δικαιοσύνης στην υπόθεση Robert McCartney βρέθηκαν στο στόχαστρο μιας εκστρατείας ψιθύρων με στόχο τον εκφοβισμό τους και την υπονόμευση της αξιοπιστίας τους,

Η. λαμβάνοντας υπόψη ότι το ταμείο της ΕΕ για την ειρήνη στη Βόρεια Ιρλανδία και τις παραμεθόριες περιοχές της Ιρλανδίας έχει προσφέρει πολύτιμο έργο,

Θ. εκτιμώντας ότι η ειρήνη και η βία δεν μπορούν να συνυπάρξουν στη Βόρεια Ιρλανδία,

1. καταδικάζει τις πράξεις βίας και τα εγκλήματα του αυτοαποκαλούμενου IPA στη Βόρεια Ιρλανδία και, ιδίως, τον φόνο του Robert McCartney

2. δηλώνει με τον κατηγορηματικότερο τρόπο ότι οι αδελφές και η σύντροφος του Robert McCartney δικαιούνται την ανεπιφύλακτη υποστήριξη όλων στην προσπάθειά τους για την απονομή δικαιοσύνης·

3. καλεί την ηγεσία του Σιν Φέιν να ζητήσει από τους υπεύθυνους για τον φόνο και τους αυτόπτες μάρτυρες να συνεργασθούν άμεσα με την αστυνομία της Βόρειας Ιρλανδίας, χωρίς την απειλή αντιποίνων από τον ΙΡΑ·

4. καταδικάζει τη δόλια εκστρατεία ψιθύρων με στόχο τον εκφοβισμό και την υπονόμευση της αξιοπιστίας των αδελφών και της μνηστής του Robert McCartney στον αγώνα τους για την απονομή δικαιοσύνης·

5. καλεί το Συμβούλιο και την Επιτροπή να προσφέρουν κάθε κατάλληλη βοήθεια στις αρμόδιες για την επιβολή του νόμου αρχές της Βόρειας Ιρλανδίας, ώστε να εξασφαλισθεί η προσαγωγή των δολοφόνων του Robert McCartney στη δικαιοσύνη·

6. προτείνει, στην περίπτωση κατά την οποία η αστυνομία της Βόρειας Ιρλανδίας δεν μπορέσει να ασκήσει δίωξη για τον φόνο του Robert McCartney, να προσφέρει η Ευρωπαϊκή Ένωση οικονομική συνεισφορά, σύμφωνα με τον Δημοσιονομικό Κανονισμό, για την κάλυψη των δικαστικών δαπανών της οικογένειας McCartney στο πλαίσιο της προσπάθειάς της για την απονομή δικαιοσύνης με τις νόμιμες διαδικασίες·

7. ζητεί, εν προκειμένω, από την Επιτροπή, να προσφέρει τη συνεισφορά αυτή από τις πιστώσεις του κονδυλίου του γενικού προϋπολογισμού της ΕΕ που αφορά τη βοήθεια προς τα θύματα της τρομοκρατίας·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών και των υπό προσχώρηση και υποψηφίων κρατών μελών, καθώς και στο Συμβούλιο της Ευρώπης.

--------------------------------------------------